Nariadenie vlády Slovenskej republiky

 z 26. novembra 2008,

ktorým sa mení a dopĺňa nariadenie vlády Slovenskej republiky č. 87/1995 Z. z., ktorým sa vykonávajú niektoré ustanovenia Občianskeho zákonníka

Vláda Slovenskej republiky na vykonanie § 434 ods. 1, § 449 ods. 2, § 517 ods. 2 a § 687 ods. 2 Občianskeho zákonníka nariaďuje:

                                                                  Čl. I

Nariadenie vlády Slovenskej republiky č. 87/1995 Z. z., ktorým sa vykonávajú niektoré ustanovenia Občianskeho zákonníka sa mení a dopĺňa takto:

1. V § 1 sa slová „10 000 Sk“ nahrádza slovami „331,94 eur“.

2. V § 2 ods. 2 sa slová „20 000 Sk“ nahrádza slovami „663,88 eur“.

3. § 3 znie:
„§ 3

(1) Výška úrokov z omeškania je o 8 percentuálnych bodov vyššia, ako základná úroková sadzba Európskej centrálnej banky2) platná k prvému dňu omeškania s plnením peňažného dlhu.
(2) Ak sa počas trvania omeškania zmení základná úroková sadzba Európskej centrálnej banky a ak je to pre veriteľa výhodnejšie, výška úrokov z omeškania je o 7 percentuálnych bodov vyššia ako základná úroková sadzba Európskej centrálnej banky platná k prvému dňu príslušného kalendárneho polroka, v ktorom trvá omeškanie; táto základná úroková sadzba Európskej centrálnej banky sa použije počas celého tohto polroka.“

Poznámka pod čiarou k odkazu 2) znie:
2) § 17 ods. 1 zákona č. 659/2007 Z. z. o zavedení meny euro v Slovenskej republike a o zmene a doplnení niektorých zákonov v znení neskorších predpisov.

4. V § 4 sa slová „2, 5 promile“ nahrádzajú slovami „1  promile“ a slová „25 Sk“ sa nahrádza slovami „0,83 eura“.

5. V § 5 ods. 2 sa slová „200 Sk“ nahrádza slovami „6,64 eur“.

6. Za § 10 sa vkladá §10a, ktorý znie:

§ 10a
Prechodné ustanovenie účinné od 1. januára 2009

Ak došlo k omeškaniu pred 1. januárom 2009, výška úrokov z omeškania sa riadi podľa predpisov účinných do 31. decembra 2008.“

7. Za § 11 sa vkladá nový § 11a, ktorý znie:
§ 11a

Týmto nariadením sa preberajú právne akty Európskych spoločenstiev a Európskej únie, ktoré sú uvedené v prílohe č. 2.

8. Doterajšia príloha sa označuje ako príloha č. 1 a dopĺňa sa príloha č. 2, ktorá znie:

Zoznam preberaných právnych aktov Európskych spoločenstiev a Európskej únie  

1. Smernica Európskeho parlamentu a Rady 2000/35/EHS z 29. júna 2003 o boji proti oneskoreným platbám v obchodných transakciách (Mimoriadne vydanie Ú. v. EÚ, kap. 17/zv. 1, Ú. v. ES L 200, 8. 8. 2000).

                                                                  Čl. II

         Toto nariadenie vlády nadobúda účinnosť 1. januára 2009.

Róbert Fico v. r. 
predseda vlády Slovenskej republiky